Pta-vrou sterk aan ná weermaglid haar glo skietCarine van Staden en Johan Harmse. Foto: Via Facebook Carine van Staden (28) sterk in die hospitaal aan nadat sy verlede week voor haar verloofde glo deur ŉ weermaglid in die noorde van Pretoria geskiet is. Carine se pa, Johan van Staden (53), het Maandag aan Maroela Media gesê Carine is steeds stabiel en vorder goed, maar sy word nog in die trauma-hoësorgeenheid van die George Mukhari-hospitaal behandel. Sy is van ŉ kort afstand in haar linkerbors geskiet. Die koeël het haar hart skrams gemis. Dit is deur haar linkerlong en agter haar rug uit. Haar long het platgeval, maar verder is geen ander organe beskadig nie. Maroela Media het vroeër berig Carine en haar verloofde, Johan Harmse (29), was Donderdag omstreeks 18:00 van Daspoort op Harmse se BMW-motorfiets op pad na vriende in Montana toe ŉ amptelike weermagvoertuig hulle naby Wonderboom Junction skrams getref het. “Die voertuig, ŉ wit Audi, het weermagnommerplate gehad en ons het vasgestel die jong man wat dit bestuur het, is glo ŉ drywer vir een van die generaals,” het Van Staden vroeër gesê. “Die man het die motorfiets se voetrus getref waarop Carine se voete was en hy het toe net weggejaag,” het hy gesê. Harmse het ŉ Go Pro-kamera aan sy valhelm gehad, dit aangeskakel en die voertuig agterna gesit. “Die verkeerslig by die hoek van Lavenderweg en Braam Pretoriusstraat was rooi en die man moes stilhou. Carine het afgeklim en hom genader om te hoor hoekom hy weggery het. Sy het nog haar valhelm aangehad, maar dit was oop en haar gesig was sigbaar. Hy het bloot net sy deur oopgemaak en ’n pistool reguit in haar bors gedruk en haar ten aanskoue van haar verloofde en ander motoriste geskiet.” Die man het daarna glo ook sy vuurwapen op Harmse, wat nog op sy motorfiets was, gerig voordat die verkeerslig groen geword en hy weggery het. Harmse en Van Staden is ná haar opname na die Sinoville-polisiestasie om die voorval aan te meld. Dit was sowat ŉ uur en ŉ half ná die voorval. Die weermaglid was toe reeds daar en het, aldus Van Staden, aangevoer hy het gedink Carine en haar verloofde wou sy voertuig kaap. Hy het egter nooit amptelik ŉ klag aanhangig gemaak nie. Ao. Johan van Dyk, polisiewoordvoerder, het aan Maroela Media bevestig aanvanklik is ŉ klag van die afvuur van ŉ vuurwapen in ŉ openbare gebied en roekelose en nalatige bestuur teen die man aanhangig gemaak voordat hy op waarskuwing vrygelaat is. Die saak is intussen na poging tot moord verander. Die man is nog nie in hegtenis geneem nie. “Ons beskou hierdie saak as ernstig en dit word as ŉ hoë prioriteit hanteer. Die ondersoekspan werk onverpoos om die nodige bewyse en verklarings af te neem, waarna dit na die Nasionale Vervolgingsgesag verwys sal word om oor verdere stappe te besluit. Die video is intussen na die polisie se spesialis- tegnolgiese eenheid gestuur om die beeldmateriaal af te laai en as amptelike bewyse in te dien,” het Van Dyk gesê.